SKRIFTLIG FORESPØRGSEL E-3871/00

af Cristiana Muscardini (UEN) til Kommissionen

(8. december 2000)

Om: Ebola

Ebola-epidemien breder sig stadig mere i det nordlige Uganda og hærger nu i tre flygtningelejre. Værst ramt er lejren i Pabo, hvor 38 000 mennesker stadig lever under yderst miserable forhold.

Epidemien er ved at brede sig til Kenya, og også andre lande er truet.

Hvis smitten først for alvor griber om sig i en af flygtningelejrene, kan det få katastrofale følger. Kontrollen med epidemien vanskeliggøres imidlertid af den angribende Herrens Modstandshær. På denne baggrund anmodes der om:

- en nød-sundhedsplan for hospitalerne i Lacor og Gulu,

- oprettelse af udrykningslægehold,

- foranstaltninger med henblik på at bremse smitten og overvåge de smittede.

Svar afgivet på Kommissionens vegne af Poul Nielson

(28. februar 2001)

Ebola-udbruddet i Uganda synes at være bragt under kontrol. Der blev konstateret i alt 428 tilfælde og 173 dødsfald med en udbrudsdødelighed på 40 %. Distrikterne Masindi og Mbara er erklæret frie for Ebola. I Gulu-distriktet, der blev værst ramt, blev det sidste tilfælde rapporteret den 12. januar 2001, og området forventes at blive erklæret frit for Ebola den 24. februar.

Da epidemien brød ud, godkendte EU via ECHO hurtigt et bidrag på 250 000 EUR til støtte for Ebola Task Forces arbejde. Dette beløb, der blev kanaliseret gennem WHO, bidrog til overvågning og bekæmpelse af epidemien, behandling af sygdomstilfælde og gennemførelse af en offentlig oplysningskampagne.

Da der i oktober 2000 kom meldinger om de første tilfælde i Gulu-distriktet, oprettede Ugandas sundhedsministeriet omgående en national taskforce til at koordinere arbejdet med at bekæmpe epidemien. Under taskforcen, som omfattede faglig ekspertise fra WHO Genève og CDC Atlanta, blev der oprettet tværfaglige hold, der skulle arbejde sammen med hospitals- og distriktsundhedspersonalet. Holdene etablerede isolations- og laboratoriefaciliteter på hospitalerne, aktiv opsporing af tilfælde, behandling af smittede patienter og kontaktkontrol og gennemførte desuden en effektiv landsdækkende oplysningskampagne.

Det sidste tilfælde i Gulu-distriktet, som var et spædbarn til det seneste tilfælde, der var konstateret den 22. december 2000, blev rapporteret den 12. januar 2001. Det sidste tilfælde i Masindi-distriktet blev diagnosticeret den 19. december 2000. Pr. 24. januar kunne der i alt tælles 396 tilfælde og 150 dødsfald i Gulu-distriktet og 27 tilfælde og 19 dødsfald i Masindi-distriktet. Selvom epidemien nu synes at være under kontrol og CDC-personalet er trukket tilbage, fortsætter taskforcen sit arbejde. Det er nødvendigt, at overvågnings- og forebyggelsesforanstaltningerne videreføres nogen tid endnu. WHO anbefaler ingen særlige restriktioner for rejser eller handel til eller fra Uganda.

Bistandsdonorernes reaktion i form af faglig bistand og midler til kontrolforanstaltninger var hurtig og omfattende. Ugandas sundhedsministerium reagerede hurtigt og på gennemskuelig vis i sin koordination af en effektiv indsats til bekæmpelse af epidemien.

Kommissionen har under sit internationale forskningssamarbejdsprogram (INCO) støttet et projekt vedrørende diagnosticering og overvågning af Ebola, som tager sigte på grænseregionen mellem Guinea-Conakry og Côte d'Ivoire, hvor en af seneste store epidemier har fundet sted. Man er ved at udvikle nye hurtige diagnosticeringsprøver, og i Vestafrika er der etableret et overvågningsprogram på distriktniveau. Mulighederne for at inddrage ugandiske laboratorier i disse aktiviteter vil blive overvejet.